OCEAN ดิ่งต่อ! 8 วันรูดหนัก 55% สวนกระแส “ชัชชญา” ยันไม่ทิ้งหุ้น-ชี้ผลงานปี 62 พลิกกำไร
OCEAN ดิ่งต่อ! 8 วันรูดหนัก 55% สวนกระแส “ชัชชญา” ยันไม่ทิ้งหุ้น ชี้ผลงานปี 62 พลิกกำไร
5 มี.ค. 2562

ผู้สื่อข่าวรายงานว่า ราคาหุ้น บริษัท โอเชี่ยน คอมเมิรช จำกัด (มหาชน) หรือ OCEAN ณ เวลา 10.35 น. อยู่ที่ระดับ 1.79 บาท ลบ 0.61 หรือ 25.42% สูงสุดที่ระดับ 2.36 บาท ต่ำสุดที่ระดับ 1.68 บาท ด้วยมูลค่าการซื้อขาย 175.72 ล้านบาท

โดยราคาหุ้น OCEAN ปรับตัวลดลงอย่างต่อเนื่อง 8 วันติดต่อกัน คิดเป็นการปรับตัวลดลงถึง  55.64%  โดยราคาหุ้นปรับตัวลดลงอย่างหนักหลังจากบริษัทประกาศผลการดำเนินงานปี 61 มีผลขาดทุนสุทธิ 146.29 ล้านบาท จากช่วงเดียวกันเมื่อปีก่อนขาดทุน 32.33 ล้านบาท
อนึ่งก่อนหน้านี้ นางชัชชญา ไตรตระกูลชัย รองประธานกรรมการและกรรมการผู้จัดการ บริษัท โอเชี่ยน คอมเมิรช จำกัด (มหาชน) หรือ OCEAN เผยถึงประเด็น ราคาหุ้น OCEAN ร่วงลงแรงตั้งแต่วันที่ 27 กุมภาพันธ์ที่ผ่านมา โดยตนมองว่าอาจเป็นความตกใจของนักลงทุนหลังจากเห็นงบการเงินปี 2561 ของบริษัทฯ ที่มีผลขาดทุนสูงประกอบกับสภาวะตลาดโดยรวม ณ วันนี้ยังไม่ค่อยดีนัก
ทั้งนี้นางชัชชญา ในฐานะผู้ถือหุ้นใหญ่อันดับ 1 ยืนยันและให้ความมั่นใจว่าตนยังคงคงถือหุ้น OCEAN ครบเต็มจำนวน ไม่มีการขายทุบราคาหุ้นลงมาเพราะหวังทำกำไรใดๆ พร้อมขอให้ผู้ถือหุ้นอย่าตื่นตระหนก
โดยผลขาดทุนในปี 2561 นั้นเกือบ 100% เป็นผลจากการดำเนินธุรกิจประเภทเก่า ซึ่งคือก๊อกน้ำที่อยู่ในช่วงขาลง ปัจจุบันบริษัทฯได้ทำการปรับแผนโครงสร้างธุรกิจ มุ่งเน้นการไปทำงานในธุรกิจน้ำมันปาล์มและปิโตรเคมีเพื่อผลประกอบการที่ดีขึ้น ช่วงไตรมาส 4/61 ที่ผ่านมา บริษัทฯ เริ่มมีรายได้จากการทำธุรกิจเทรดดิ้งน้ำมันปาล์มเข้ามาและทยอยเปิดหน้าบัญชี (ออเดอร์) กับลูกค้าเพิ่มเรื่อยๆ ทั้งเมื่อช่วงต้นปี 2562 บริษัทฯได้ลงนามทำสัญญากับพันธมิตรคือ บริษัท บางจากไบโอฟูเอล จำกัด และช่วงสัปดาห์ที่ผ่านมายังได้ลงนามรับเป็นผู้บริหารจัดการคลังเก็บน้ำมันปาล์มและท่าเรือ ให้แก่บริษัท โกลบอล อินเตอร์ จำกัด
ทั้งนี้ จะเห็นได้ว่าบริษัทฯมีพัฒนาการการดำเนินงานเชิงรุกเพื่อแสวงหารายได้ที่มั่นคงและชัดเจนให้เข้ามาอย่างต่อเนื่อง โดยขณะนี้บริษัทฯอยู่ในช่วงศึกษาเจรจาหลายๆโครงการที่มองว่ามีความคุ้มค่าต่อการลงทุน และมีผลตอบแทนสูง หากมีความชัดเจนจะรายงานให้นักลงทุนทราบอย่างแน่นอน
สำหรับในปี 2562 จะถือเป็นปีที่ OCEAN เริ่มดำเนินธุรกิจใหม่อย่างเต็มตัว โปรเจคการดำเนินงานต่างๆเข้ามาเสริมพื้นฐานธุรกิจให้ชัดเจน โดยตั้งเป้าหมายให้ทุกคนเห็นความชัดเจนได้ตั้งแต่ไตรมาสแรกของปี และมีผลประกอบการรวมทั้งปีที่พลิกมามีกำไร จากแผนธุรกิจที่มั่นคงและการเติบโตอย่างต่อเนื่อง